Document ID: 32014D0355

DECIZIA DE PUNERE ÎN APLICARE A COMISIEI
din 12 iunie 2014
de modificare a Deciziei 2011/163/UE privind aprobarea planurilor prezentate de țări terțe în conformitate cu articolul 29 din Directiva 96/23/CE a Consiliului
[notificată cu numărul C(2014) 3772]
(Text cu relevanță pentru SEE)
(2014/355/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsuri de monitorizare a substanțelor și a grupelor de reziduuri prevăzute în anexa I la directiva respectivă. Directiva solicită ca țările terțe din care statele membre sunt autorizate să importe animale și produse de origine animală reglementate prin această directivă să prezinte un plan de monitorizare a reziduurilor care să ofere garanțiile necesare. Planul respectiv ar trebui să includă cel puțin grupele de reziduuri și substanțele enumerate în anexa I.
(2)
Decizia 2011/163/UE a Comisiei (2) aprobă planurile prevăzute la articolul 29 din Directiva 96/23/CE (denumite în continuare „planurile”) prezentate de anumite țări terțe enumerate în anexa la decizia menționată pentru animalele și produsele de origine animală menționate în lista respectivă.
(3)
Având în vedere planurile recente prezentate de anumite țări terțe și informațiile suplimentare obținute de Comisie, este necesar să se actualizeze lista țărilor terțe din care statele membre sunt autorizate să importe anumite animale și produse de origine animală, enumerate în prezent în anexa la Decizia 2011/163/UE (denumită în continuare „lista”), astfel cum se prevede în Directiva 96/23/CE.
(4)
Insulele Pitcairn au prezentat Comisiei un plan pentru miere. Planul respectiv oferă garanții suficiente și ar trebui aprobat. Prin urmare, Insulele Pitcairn ar trebui incluse pe listă pentru miere.
(5)
Rwanda a prezentat Comisiei un plan pentru miere. Planul respectiv oferă garanții suficiente și ar trebui aprobat. Prin urmare, Rwanda ar trebui inclusă pe listă pentru miere.
(6)
Ucraina a prezentat Comisiei un plan pentru bovine și porcine. Planul respectiv oferă garanții suficiente și ar trebui aprobat. Prin urmare, Ucraina ar trebui inclusă în listă pentru bovine și porcine.
(7)
Emiratele Arabe Unite sunt incluse, în prezent, pe listă pentru acvacultură și lapte (doar lapte de cămilă). Cu toate acestea, Emiratele Arabe Unite nu au furnizat un plan pentru acvacultură, în conformitate cu articolul 29 din Directiva 96/23/CE. Prin urmare, rubrica privind acvacultura pentru Emiratele Arabe Unite ar trebui eliminată din listă.
(8)
Prin urmare, Decizia 2011/163/UE ar trebui modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2011/163/UE se înlocuiește cu textul prevăzut în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 12 iunie 2014.

Labels: 17
20
3
13
6
18